Ellispark stel ondersoek in ná beweerde rassevoorvalEllispark-stadion (Foto: Gauteng Film Commission) Ellispark-stadion het in ŉ verklaring gesê hy stel ondersoek in ná ŉ onderonsie tussen ŉ groep toeskouers Saterdag ná die Curriebeker-wedstryd tussen die Leeus en die Haaie. “Die stadion neem kennis van ŉ moontlike voorval van rassemishandeling wat Saterdagaand ná die Curriebeker-wedstryd tussen die Xerox Goue Leeus en die Cell C Haaie by Emirates Airline Park (EAP) plaasgevind het,” lui die verklaring. “Die betrokke voorval is nie by ons bedryfsentrum, soos per ons standaardprosedures, aangemeld nie. Beeldmateriaal word tans bestudeer om die feite na te gaan. Alle voorvalle moet by die bedryfsentrum of die naaste veiligheidsbeampte aangemeld word. “Ellispark-stadion wil te alle tye die veiligheid van al sy besoekers verseker. “Die noodtelefoonnommers en SMS-lyn word gereeld op die groot skerm vertoon sodat toeskouers onaanvaarbare gedrag kan aanmeld. Die Leeus-rugbymaatskappy en Ellispark-stadion duld nie enige vorm van haat nie, waarvan rassisme die grootste is. “Die voorval word ondersoek en alles word gedoen om seker te maak die oortreders word vervolg.”